༔འདིར་གཤེགས་དབང་བསྐུར་བྱིན་ཕོབ་ཅིག༔ཨོཾ་བཛྲ་ཀྲོ་དྷ་ཧྱ་གྲཱི་ཝ་ཀྲོ་དྷི་ཀ་ལི་སརྦ་ཏ་ཐཱ་ག་ཏ་ས་པ་རི་ཝཱ་ར་བཛྲ་ས་མ་ཡ་ཛཿཛཿཨ་བེ་ཤ་ཡ་ཨ་ཨ༔མཆོད་པའི་ཡོ་བྱད་བྱིན་བརླབ་ནི༔ཨོཾ་ཨཱཿཧཱུྃ༔སྣང་སྲིད་གདོད་ནས་རང་སྣང་སེམས༔མ་བཙལ་རྫོགས་ལྡན་མཆོད་པའི་སྤྲིན༔མི་ཟད་རྒྱན་གྱི་འཁོར་ལོར་ཤར༔དྲན་པ་ཙམ་གྱིས་ཡོངས་སུ་རྫོགས༔ཨོཾ་ཨཱཿཧཱུྃ་སརྦ་གྷ་ཎ་ཙཀྲ་པཉྩ་པཱུ་ཛ་ཨཱཿཧཱུྃ་སྭ་ཧཱ༔དེ་ནས་རྟེན་དང་བརྟེན་པ་བསྐྱེད་པ་ནི༔ཨོཾ༔འཁོར་འདས་དབྱེར་མེད་ཆོས་སྐུར་སད༔ཨཱཿཡོངས་ཁྱབ་ཐུགས་རྗེ་ཆེན་པོའི་སྐུ༔ཧཱུྃ༔རྒྱུ་ཡི་ཡི་གེ་ཧཱུྃ་མཐིང་ལས༔འོད་ཀྱིས་གྲུ་གསུམ་ཐོད་མཁར་དམར༔མེ་རླུང་ཁྱུང་སྡིག་མཚོན་ཆ་ཐུན༔སྐར་ལྟར་འཁྲིགས་ཤིང་རླུང་ལྟར་འཚུབས༔ཁྲོ་ཆུ་བཙན་དུག་མཚོ་དང་རླངས༔རབ་དུ་ཁོལ་ཞིང་འཕྱོ་བའི་དབུས༔པད་ཉི་སྡེ་བརྒྱད་བསྣོལ་ཁྲིའི་དབུས༔དུར་ཕག་ནག་མོ་མགོ་དགུའི་སྟེང་༔ཧཱུྃ་ལས་དབང་དྲག་གཏུམ་པོའི་སྐུ༔མཐིང་ནག་ཞལ་གཅིག་ཕྱག་བཞི་པ༔གཡས་གཉིས་རལ་གྲི་ལྕགས་ཀྱུ་དང་༔གཡོན་གཉིས་ཐོད་ཁྲག་སྦྲུལ་ཞགས་བསྣམས༔ཞལ་གདངས་ལྗགས་འདྲིལ་མཆེ་བ་གཙིགས༔ཁྲོ་གཉེར་སྡུད་ཅིང་སྤྱན་གསུམ་བགྲད༔སྨ་ར་སྨིན་མར་མེ་ཞགས་འཕྱོ༔དབུ་སྐྲ་དམར་སེར་གྱེན་དུ་བརྫེས༔དུར་ཁྲོད་དཔལ་ཆས་གར་ཉམས་རྫོགས༔དར་ནག་བེར་ཆེན་སྐུ་ལ་གསོལ༔ཞབས་གཉིས་གྱད་ཀྱི་འདོར་སྟབས་བསྒྲད༔སྤྱི་བོར་རྟ་ཞལ་ལྗང་ནག་མཚེར༔རྔོག་མ་ལེ་བརྒན་མེ་དཔུང་འབར༔ཁྲོས་མ་ནག་མོ་ཡུམ་གྱིས་འཁྱུད༔ཕྱག་གཉིས་གྲི་གུག་ཐོད་ཁྲག་སྟོབ༔གཟིག་ཤམ་སྨད་དཀྲིས་རུས་རྒྱན་སྤྲས༔སྤྱི་བོར་ཕག་དབུ་གྱེན་དུ་ངུར༔ཡབ་ཡུམ་གཉིས་མེད་མཉམ་སྦྱོར་བའི༔ཕྱོགས་བཞི་པདྨ་འདབ་བཞིའི་སྟེང་༔ཡེ་ཤེས་སྒྱུ་མའི་རྣམ་རོལ་ལས༔ཤར་དུ་རྡོ་རྗེ་གཏུམ་དྲག་དཀར༔གཡས་གཡོན་རྡོ་རྗེ་ལྕགས་སྡིག་འཛིན༔ལྷོ་རུ་རཏྣ་གཏུམ་དྲག་སེར༔ཕྱག་གཡས་རིན་ཆེན་དབྱུག་ཏོ་དང་༔གཡོན་པས་ཕག་ནག་མགོ་དགུ་འཛིན༔ནུབ་ཏུ་པདྨ་དབང་ཆེན་དམར༔གཡས་གཡོན་ལྕགས་ཀྱུ་ཁྱུང་ནག་བསྣམས༔བྱང་དུ་ཀརྨ་དྲག་ཁྲོས་ལྗང་༔གཡས་གཡོན་དགྲ་སྟྭ་སེང་དཀར་བསྣམས༔ཀུན་ཀྱང་དར་གྱི་འཇོལ་བེར་གསོལ༔སྤྱི་བོར་རྟ་མགོ་ལྗང་ཞུར་མཚེར༔རིགས་བཞིའི་ཁྲོས་མ་ཡུམ་དང་སྦྱོར༔ཞབས་གཉིས་འདོར་སྟབས་སྡེ་བརྒྱད་གནོན༔མེ་དཔུང་རབ་འབར་ཀློང་དུ་བསྐྱེད༔སྤྱི་བོར་རིགས་ལྔའི་ཁྱུང་ཆེན་ལྡིང་༔ཤངས་ནས་ཕག་ཁྱུང་སྡིག་སེང་འཕྲོ༔གནོད་བྱེད་མ་ལུས་ཟ་བར་བསྒོམ༔སྒོ་བཞིར་ཡེ་ཤེས་སྒོ་མ་བཞི༔དཀར་སེར་དམར་ལྗང་གར་སྟབས་ཅན༔ལྕགས་ཀྱུ་ཞགས་པ་ལྕགས་སྒྲོག་དྲིལ༔འགུགས་འཆིང་སྡོམ་མྱོས་ལས་ཀྱི་མཚོན༔གཡོན་རྣམས་དྲིལ་བུ་དཀུ་ལ་བརྟེན༔ཕྱི་རིམ་དྲེགས་པ་སྡེ་བརྒྱད་ཚོགས༔དཔག་མེད་ཉི་རྡུལ་འཐིབས་བཞིན་བསྒོམ༔ཞེས་རང་ཡི་དམ་གྱི་ལྷ་དེ་དག་རྣམས་ཀྱི་སྤྱི་བོར་ཨོཾ༔མགྲིན་པར་ཨཱ༔ཐུགས་ཀར་ཧཱུྃ་གསུམ་ལས་འོད་ཟེར་དཀར་དམར་མཐིང་གསུམ་འཕྲོས་པས་བདེ་ཆེན་དབང་དྲག་རོལ་པ་པདྨ་དབང་གི་དཀྱིལ་འཁོར་ནས་རྟ་མགྲིན་རིགས་ལྔ་འཁོར་དང་བཅས་པ་སྤྱན་དྲངས་ལ་བསྟིམ༔གཞན་ཡང་ཕྱོགས་བཅུ་དུས་གསུམ་གྱི་རྒྱལ་བ་སྲས་དང་བཅས་པ་ཐམས་ཅད་རྟ་མགྲིན་ཡང་ཁྲོས་ནག་པོའི་སྐུ་གསུང་ཐུགས་ཡོན་ཏན་ཕྲིན་ལས་ཀྱི་རྣམ་པ་ཅན་དུ་གྱུར་ནས་བདག་ཉིད་ལ་གཉིས་མེད་སིབ་སིབ་ཐིམ་པས་སྒོ་གསུམ་རྡོ་རྗེ་གསུམ་དང་འཁོར་བ་ཡོངས་སྒྲོལ་སྟོབས་ཆེན་ཤུགས༔རྟ་མགྲིན་ཁྲོས་པའི་དལ་དུ་འབུལ༔བཞེས་ནས་དབང་དང་དངོས་གྲུབ་སྩོལ༔མ་ཧཱ་སརྦ་པཉྩ་པཱུ་ཛ་གྷ་ཎ་ཙཀྲ་ཏ་ན་ག་ན་སརྦ་པཱུ་ཛ་ཧོ༔མཚམས་འདིར་འབུལ་སྔགས་དང་ཁཱ་ཧི་གང་འདོད་སྦྱར་ཀྱང་རུང་།མཆན།དེ་ནས་བསྟོད་པ་ནི༔ཧཱུྃ་ཧྲཱིཿཡེ་གཞི་ཀ་དག་ཀློང་ཆེན་པོར༔བདེ་སྟོང་འཁྱིལ་བའི་གཞལ་ཡས་སུ༔ཡེ་རིག་དོན་གྱི་ཧེ་རུ་ཀ༔འཁོར་འདས་ཡོངས་ཀྱི་དཔལ་ཆེན་པོར༔རྡོ་རྗེ་གསུམ་གྱི་རྣམ་འཕྲུལ་གར༔ཡ་མཱནྟ་ཀ་རྡོ་རྗེ་གཏུམ༔པདྨ་དབང་ཆེན་ག་རུ་ཌ༔སྤྲུལ་པའི་ཕག་སྡིག་ལས་ལ་འགྱེད༔སྐུ་ཡི་བཀོད་པ་རྫོགས་པའི་དཔལ༔གཡས་གཉིས་རལ་གྲི་ལྕགས་ཀྱུ་ཡིས༔འཁོར་བ་ཡོངས་སྒྲོལ་ཁམས་གསུམ་དབང་༔གཡོན་གཉིས་ཐོད་ཁྲག་སྦྲུལ་ཞགས་ཀྱིས༔ཁམས་གསུམ་ཁྲག་རོལ་ལོག་རྟོག་འཇོམས༔ཚོགས་བརྒྱད་གནས་དག་ཐེག་དགུ་རྫོགས༔དུར་ཁྲོད་དཔལ་ཆས་གར་ཉམས་ལྡན༔རྒྱན་དང་ཆ་ལུགས་རྫོགས་པའི་དཔལ༔སྟོང་པའི་བདག་ཉིད་ཡུམ་ཆེན་མོ༔རོལ་པའི་རྩལ་གྱི་སྒྱུ་འཕྲུལ་གར༔རིགས་བཞིའི་ཁྲག་འཐུང་སྒོ་མ་བཞི༔དྲེགས་པ་སྡེ་བརྒྱད་ལས་བྱེད་བྲན༔ཡུམ་དང་སྤྲུལ་འཁོར་རྫོགས་པའི་དཔལ༔ཡེ་ཤེས་མེ་དཔུང་འབར་འཁྲིགས་ཀློང་༔མི་སྲུན་དྲེགས་པ་འདུལ་བའི་ཕྱིར༔ཁྲོས་པའི་ཡང་ཁྲོས་ནག་པོར་སྟོན༔རྟ་མགྲིན་མ་ཧཱ་ཀཱ་ལ་ཆེ༔རང་རིག་ཡེ་ཤེས་འཁོར་ལོའི་ཀློང་༔གཉིས་མེད་རིག་པས་ཕྱག་འཚལ་བསྟོད༔ས་མ་ཡ༔རྣལ་འབྱོར་ཉམས་པ་བསྐང་བ་དང་༔ཚོགས་གཉིས་རྫོགས་ཕྱིར་ཚོགས་མཆོད་ནི༔ཤ་ཆང་འབྲུ་ཟན་ཤིང་ཐོག་རིགས༔དཀར་གསུམ་མངར་གསུམ་ཟས་སྣ་ཚོགས༔ལྒ་སྒོག་གོ་སྙོད་ཚྭ་སོགས་སྤོད༔འབྱོར་ཚོགས་འདོད་ཡོན་སྣ་ཚོགས་བཤམས༔གཙང་མའི་ཆབ་ཀྱིས་རབ་བྲན་ནས༔ཡེ་ཤེས་བདུད་རྩིར་བྱིན་བརླབ་ནི༔ཨོཾ་ཨཱཿཧཱུྃ༔གཉིས་འཛིན་རྣམ་པར་རྟོག་པའི་གྲིབ༔ཡེ་ཤེས་འོད་ཀྱིས་བསྲེག་གཏོར་བཀྲུས༔འབྲུ་གསུམ་འོད་ཞུ་འདོད་ཡོན་ཚོགས༔བདེ་སྟོང་བདུད་རྩིས་འཁོར་འདས་ཁྱབ༔ཨོཾ་ཨཱཿཧཱུྃ༔ལན་གསུམ༔དེ་ནས་སྤྱན་འདྲེན་པ་ནི༔ཧཱུྃ་ཧྲཱིཿནུབ་ཕྱོགས་བདེ་ཆེན་ལྷུན་གྲུབ་ཞིང༔པདྨ་གསུང་གི་དཀྱིལ་འཁོར་ནས༔དབང་ཆེན་ཁྲོས་པའི་རྒྱལ་པོ་ཉིད༔ཚོགས་ལ་སྤྱ་འདྲེན་གཤེགས་སུ་གསོལ༔སྟོང་པའི་བདག་ཉིད་ཁྲོས་མ་ཡུམ༔རྡོ་རྗེའི་ངོ་བོ་གསང་གསུམ་ལྷ༔སྤྲུལ་པའི་ལས་མཁན་ཁྱུང་ཆེན་བཅས༔ཚོགས་ལ་སྤྱན་འདྲེན་གཤེགས་སུ་གསོལ༔ཡེ་ཤེས་ལྔ་བདག་ཁྲོ་ཆེན་ལྔ༔ཚད་མེད་རྣམ་བཞི་སྒོ་མ་སྐྱོང་༔དྲེགས་པ་སྡེ་བརྒྱད་འཁོར་དང་བཅས༔ཚོགས་ལ་སྤྱན་འདྲེན་གཤེགས་སུ་གསོལ༔བཛྲ་ས་མ་ཡ་ཛ་ཛ༔དེ་ནས་ཚོགས་ཕུད་འབུལ་བ་ནི༔ཧཱུྃ་ཧྲཱིཿདབང་ཆེན་ཡང་ཁྲོས་དཀྱིལ་འཁོར་དུ༔ཡེ་ཤེས་བདུད་རྩིའི་ཚོགས་མཆོད་འབུལ༔བཞེས་ནས་དབང་དང་དངོས་གྲུབ་སྩོལ༔ཉམས་ཆག་བཤགས་སོ་དགྱེས་དགོངས་འཚལ༔གུ་རུ་དྷེ་ཝ་ཌཱ་ཀི་ནཱི་མཎྜ་ལ་གྷ་ཎ་ཙཀྲ་པཱུ་ཛ་ཁཱ་ཧི༔དེ་ནས་བར་པ་བཤགས་པ་ནི༔ཧོཿབླ་མ་ཡང་ཁྲོས་དབྱེར་མེད་དགོངས༔བདག་གིས་དུས་གསུམ་སྡིག་ལྟུང་དང་༔དམ་ཚིག་ཉམས་ཆག་འགལ་འཁྲུལ་བཅས༔ཞལ་ཟས་ཚོགས་ཀྱི་བསྐང་ཞིང་བཤགས༔ཨོཾ་གྷ་ཎ་ཙཀྲ་ས་ཏྭ་སོགས༔དེ་ནས་རཱུ་དྲ་བསྒྲལ་བའི་ལས༔ཧཱུྃ༔གསང་ཆེན་དབང་གི་དཀྱིལ་འཁོར་ནས༔རྟ་མགྲིན་ཡང་ཁྲོས་སྐུར་བཞེངས་ཤིག༔ཡེ་ཤེས་གར་གྱི་རྣལ་རོལ་བསྐུལ༔མཐུ་སྟོབས་ནུས་པའི་རྩལ་ཤུགས་ཕྱུངས༔མངོན་སྤྱོད་དྲག་པོའི་ཕྲིན་ལས་ཀྱིས༔དགྲ་བགེགས་ཐལ་བའི་རྡུལ་དུ་རློག༔ཨོཾ་བཛྲ་ཀྲོ་དྷ་ཧྱ་གྲཱི་ཝ་སརྦ་ས་པ་རི་ཝཱ་ར་ཀཱ་ལ་རཱུ་པ་ཨ་མུ་ཀ་མཱ་ར་ཡ་རྦད་ཕཊ༔དེ་ནས་ཞལ་དུ་བསྟབ་པ་ནི༔ཧཱུྃ༔དབང་དྲག་འབར་བའི་ཞལ་ཕྱེས་ཤིག༔ཉོན་མོངས་དུག་ལྔ་དུག་གསུམ་བགེགས༔ལོག་པར་འདྲེན་པའི་རཱུ་དྲར་བཅས༔ལྷག་མ་མེད་པར་བཞེས་ཤིག་རོལ༔མ་ཧཱ་མཱཾ་ས་རཀྟ་ཀིཾ་ནི་རི་ཏི་ཙིཏྟ་ལ་ཁཱ་ཧི༔དེ་ནས་ལྷག་མ་འབུལ་བ་ནི༔ཧཱུྃ་ཧྲཱིཿསྔོན་གྱི་བསྐལ་པའི་དང་པོ་ལ༔གནམ་ལྕགས་འབར་བའི་རྩེ་མོ་ནས༔དཔལ་ཆེན་བཀའ་ཉན་ལྷག་སྐྱོང་ཚོགས༔ཆད་བཞིན་ལྷག་རོལ་ཕྲིན་ལས་བསྒྲུབ༔ས་མ་ཡ་ཨུཙྪིཥྚ་བ་ལིཾ་ཏ་ཁཱ་ཧི༔དེ་ནས་ཆད་མདོ་བཏང་པ་ནི༔ཧཱུྃ་བྷྱོ༔ཐོག་མཐའ་བར་གསུམ་རྩོད་ལྡན་ཡན༔ཆེ་མཆོག་དབང་ཆེན་པད་འབྱུང་གི༔ཞལ་མཇལ་གསུང་ཐོས་དབང་བསྐུར་ཞིང་༔བྲན་དུ་བཀོལ་བའི་ལྷ་སྲིན་སྡེ༔དེ་འཁོར་ཡང་འཁོར་ལྷ་འདྲེ་དང་༔གློ་བུར་ལྷགས་དང་དུས་མཐའི་བགེགས༔ཀུན་ཀྱང་སྔོན་གྱི་ཆད་དོན་ཁྲིམས༔བསྲུང་ནས་རྡོ་རྗེའི་དམ་ལ་འདུས༔ཞེས་རྡོ་རྗེའི་རྭ་རྩེས་ཆུ་བྲན་ཏེ༔སྣང་སྲིད་ལྷ་འདྲེ་མ་ལུས་པའི་ལྕེ་ལ་དམ་ཚིག་གི་བདུད་རྩི་ཕོག་ནས་དམ་ཚིག་གི་སྲོག་ཐོབ་སྟེ་སྐད་ཅིག་ཙམ་ཡང་འདའ་བའི་གནས་མེད་པར་བསམ༔ས་མ་ཡ་བཛྲ་ན་ར་ཀན་དེའོ༔ཧཱུྃ༔དམ་ལ་གནས་པའི་དམ་ཅན་རྣམས༔དམར་གྱི་གཏོར་མ་འདི་བཞེས་ལ༔འགལ་རྐྱེན་དགྲ་བགེགས་དབྱིངས་སུ་སྒྲོལ༔ཕྲིན་ལས་རབ་འབྱམས་ཐོགས་མེད་སྒྲུབ༔ཡང་ཁྲོས་བསྟན་དང་བསྟན་འཛིན་སྐྱོངས༔དམ་ལས་མ་འདའ་ས་མ་ཡ༔དེ་ནས་བརྟན་མ་སྐྱོང་བ་ལ༔ཧཱུྃ་མ་བྷྱོ་ཛཿབོད་ཁམས་སྐྱོང་བའི་མ་སྲིང་སྡེ༔བརྟན་མ་བཅུ་གཉིས་འཁོར་དང་བཅས༔འདིར་གཤེགས་དམར་གྱི་གཏོར་མ་བཞེས༔རྡོ་རྗེ་ཐོད་ཕྲེང་བཀའ་བཞིན་དུ༔སྙིང་ཐིག་བསྟན་པ་སྤེལ་ཞིང་སྲུངས༔རིག་འཛིན་བདག་གི་འདོད་དོན་སྒྲུབས༔ཆོས་སྲིད་མངའ་ཐང་འཕེལ་རྒྱས་ཤིང་༔བསྟན་དགྲ་སྒྲོལ་ཞིག་དམ་ཅན་མ༔མ་མ་ལི་ལི་ཨ་ཕྱི་ཡོངས་ལ་ཕྱི་མ་པྲ་མོ་ཧ་ཨེ་དཾ་བ་ལིཾ་ཏ་ཁཱ་ཧི༔བཛྲ་ས་མ་ཡ༔དེ་ནས་རྟ་བྲོ་བརྡུང་བ་ནི༔ཧཱུྃ༔པདྨ་དབང་གི་དཀྱིལ་འཁོར་ནས༔དབང་དྲག་རོལ་པའི་རྟ་བྲོ་ཆེམས༔དྲག་པོའི་རྟ་སྐད་འུ་རུ་རུ༔སྒྱུ་འཕྲུལ་གར་བསྒྱུར་ཤིགས་སེ་ཤིག༔ཡེ་ཤེས་རྔམས་པའི་བརྟུལ་ཞུགས་ཀྱིས༔དུག་གསུམ་སྐུ་གསུམ་ཧོམ་དུ་ནན༔དུག་ལྔ་ཡེ་ཤེས་ཧོམ་དུ་བྲུབ༔ཉོན་མོངས་བརྒྱད་ཁྲི་བཞི་སྟོང་དང་༔རྒྱུ་རྐྱེན་འབྲེལ་བའི་ལྷ་འདྲེ་རྣམས༔ཆོས་ཕུང་བརྒྱད་ཁྲིའི་ཧོམ་དུ་བྲུབ༔ཐེག་པ་རིམ་དགུའི་བྲོ་རྒྱས་གདབ༔འུར་འུར་ཆེམ་ཆེམ་རྦད་ཡ་ནན༔རྩ་སྔགས་མཐར༔ཨོཾ་ལཾ༔ཨཱཿལཾ༔ཧཱུྃ་ལཾ༔སྭཱ་ལཾ༔ཧཱ་ལཾ༔སྟྭཾ་བྷ་ཡ་ནན་ནན༔ལོག་འདྲེན་ན་ཤ་ཡ་ནན༔དེ་ནས་དངོས་གྲུབ་ལེན་པ་ནི༔ཧཱུྃ༔ཡང་ཁྲོས་གསང་བའི་དཀྱིལ་འཁོར་ནས༔དབང་དང་དངོས་གྲུབ་ཆུ་བོའི་རྒྱུན༔སྒོ་གསུམ་བུམ་པའི་སྣོད་དུ་བབ༔སྐུ་གསུམ་ལྷུམས་ཞུགས་བདེ་ཆེན་མཆོག༔སརྦ་སིདྡྷི་ཕ་ལ་ཨ་ལ་ལ་ཧོ༔དེ་ནས་ཉམས་པ་བཤགས་པ་ནི༔ཧཱུྃ༔བླ་མ་ཡང་ཁྲོས་དཀྱིལ་འཁོར་དུ༔མཆོད་རྫས་སྒྲུབ་རྫས་མ་འབྱོར་དང་༔སྒྲུབ་པ་གཡེལ་ཞིང་ལྷ་མ་གསལ༔སྔགས་ཀྱི་བར་ཆད་དམ་བཅའ་ཉམས༔བསྐྱེད་དང་རྫོགས་རིམ་མ་གསལ་སོགས༔ཉམས་ཆག་བཤགས་སོ་ཚངས་པར་སྩོལ༔ཡིག་བརྒྱ་རྟེན་སྙིང་ཅི་མང་བཟླ༔དེ་ནས་བཀྲ་ཤིས་བརྗོད་པ་ནི༔རྟེན་འབྲེལ་སྙིང་པོས་མགོ་འདྲེན་ཏེ༔ཧཱུྃ༔དབང་ཆེན་ཡང་ཁྲོས་དཀྱིལ་འཁོར་དུ༔སྒོ་གསུམ་སྨིན་གྲོལ་བཀྲ་ཤིས་ཤོག༔སྐྱེ་འཆིའི་རང་དབང་ཐོབ་པ་དང་༔ལྷ་སྐུར་མངོན་གྱུར་བཀྲ་ཤིས་ཤོག༔གཞི་དབྱིངས་ཀ་དག་ཀློང་ཆེན་དུ༔འཁོར་འདས་འུབ་ཆུབ་བཀྲ་ཤིས་ཤོག༔དེ་ནས་བསྡུ་བའི་རིམ་པ་ནི༔ཨཿཡེ་ནས་རྫོགས་པའི་ཡོངས་གྲུབ་ལྷ༔དབྱིངས་དང་ཡེ་ཤེས་དབྱེར་མེད་ངང་༔འཁོར་བ་མྱང་འདས་ཀློང་གྲོལ་ལས༔མི་ལྡོག་བདེ་ཆེན་ངང་དུ་ལྷུག༔ས་མ་ཡ༔ཡང་གསང་སྒྲུབ་པའི་དཀྱིལ་འཁོར་འདིར༔རྩེ་གཅིག་འཇུག་པའི་སྐལ་ལྡན་རྣམས༔དབེན་པའི་རི་ལ་བཙན་ས་ཟུངས༔རེ་དོགས་བདུད་ཀྱི་བསྐུལ་མ་ཡིན༔མཛའ་བཤེས་བདུད་ཀྱི་ལྕགས་སྒྲོག་ཡིན༔ཕ་ཡུལ་བདུད་ཀྱི་བཙོན་ར་ཡིན༔བསྙེན་བཀུར་བདུད་ཀྱི་ཕོ་ཉ་ཡིན༔ལོངས་སྤྱོད་བདུད་ཀྱི་ཇག་པ་ཡིན༔བདུད་ཀྱི་བསླུ་བ་ངོས་བཟུང་ལ༔རང་དབང་རྒྱལ་པོའི་བརྟུལ་ཞུགས་ཀྱིས༔སྒྲུབ་པའི་གནས་སུ་བཙན་ས་ཟུངས༔བདུད་ཀྱིས་བསླུ་བ་མ་ཤེས་ན༔འགྲོ་དོན་ཡིན་སྙམ་རང་དོན་བོར༔བདུད་ཡུལ་མུན་པའི་ན་བུན་དུ༔རང་གཞན་མགོ་འཁོར་ཝ་སྐྱེས་ཟུང་༔ཁྱིམ་ཆུང་སྤང་ནས་ཆོས་ལ་སེམས༔ཡུལ་གྲུའི་ཕ་མཐར་ཁྱིམ་ཆེན་འཛིན༔སྤོས་ཀྱི་གླང་པོས་རིལ་གསོག་བཞིན༔བླ་བཙུན་ཚོང་དང་དཀོར་གྱི་ལས༔མཁས་བཙུན་བཟང་པོའི་གྲལ་དུ་བརྩི༔ཆོས་བྱེད་རི་སུལ་འཛིན་པའི་རིང་༔ཟོག་དང་བླུན་པོའི་ཐ་མར་བཀོལ༔ཀྱཻ་མ་དུས་མཐར་དེ་འདྲ་མང་༔པདྨ་བདག་གི་བརྒྱུད་འཛིན་རྣམས༔ཚེ་འདིའི་བྱ་བ་རྒྱབ་ཏུ་བོར༔ཕྱི་མའི་བདེ་བ་དང་དུ་ལོངས༔འཁོར་བའི་གནས་ན་ཡུན་རིང་ཐལ༔ད་ནི་པད་འབྱུང་རྗེས་སུ་བཞུད༔འདི་ཉིད་ཚུལ་བཞིན་ཉམས་ལེན་པའི༔ལས་དང་སྐལ་བར་ལྡན་པའི་བུ༔ཚེ་འདིར་གྲོལ་བ་མ་ཐོབ་ན༔པདྨས་བསླུས་སོ་ཕ་ཡི་བུ༔ཨོ་རྒྱན་པདྨ་བདུད་འཇོམས་ངས༔གངས་ཅན་ཡུལ་གྱི་ཕྱོགས་མཚམས་སུ༔རྟ་མགྲིན་སྒྲུབ་ཐབས་མང་སྦས་ཀྱང་༔ས་ཡི་གསེར་ལྟར་མིན་རེ་ཀན༔མ་འོངས་དུས་ཀྱི་སྙིགས་མ་ལ༔འདི་ཉིད་སྒྲུབ་པའི་རིག་འཛིན་རྣམས༔བཅུ་ཕྲག་བཅུ་གསུམ་མངོན་འཚང་རྒྱ༔བུད་མེད་ཡེ་ཤེས་མཚོ་རྒྱལ་ཁྱོད༔མཁའ་འགྲོའི་སྙིང་ཐིག་ཡི་གེར་ཐོབས༔དབང་ཆེན་གསང་བའི་སྲས་མཆོག་དང་༔གཟའ་བདུད་དུག་གི་སྤུ་གྲིས་སྐྱོངས༔སྐུར་འདེབས་མཁན་གྱི་སྙིང་ཁྲག་རོལ༔ས་མ་ཡ༔རྒྱ་རྒྱ་རྒྱ༔སྐུའི་རྒྱ༔གསུང་གི་རྒྱ༔ཐུགས་ཀྱི་རྒྱ༔གཏེར་རྒྱ༔སྦས་རྒྱ༔ཟབ་རྒྱ༔གསང་རྒྱ༔བརྡ་ཐིམ༔ཞེས་སྤྲང་པོ་བདུད་འཇོམས་རྡོ་རྗེ་ཁྲོ་ལོད་རྩལ་གྱིས་གསེར་སྨད་རྔ་ལ་སྟག་རྩེའི་གཡས་ལོགས་ཤྭ་བྲག་རྡོ་རྗེ་ནས་གདན་དྲངས་ཏེ་མི་ལོ་བཅུ་གསུམ་ལ་བཀའ་རྒྱས་བཏབ་ནས་མཐར་ཚེས་བཅུའི་མིང་འཛིན་བཙུན་ཆུང་ཞིག་གིས་ནན་དུ་བསྐུལ་ངོར་ཤོག་སེར་ལས་བཤུས་པའི་ཡི་གེ་པ་ནི་ཧོར་གྱི་བནྡེ་ཕུན་ཚོགས་བཀྲ་ཤིས་སོ།།དགེའོ།།དགེའོ།།དགེའོ།།ལེགས་སོ།།སརྦ་མངྒ་ལཾ།།།།